
Text rozhodnutia
Súd: Krajský súd Bratislava Spisová značka: 12Sp/3/2014 Identifikačné číslo súdneho spisu: 1014200013 Dátum vydania rozhodnutia: 12. 03. 2014 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2014:1014200013.2 Uznesenie Krajský súd v Bratislave v právnej veci navrhovateľa: S. D. O., štátna príslušnosť A..D..S.., nar. XX.X.XXXX, bytom G..M.. J. XXX, D. Q., T., D. Š. S., zast. S. D., nar. XX.XX.XXXX, bytom C. XX, XXX XX J., proti odporcovi: Prezídium policajného zboru, Úrad hraničnej a cudzineckej polície, Riaditeľstvo hraničnej a cudzineckej polície Bratislava, Oddelenie cudzineckej polície Bratislava, so sídlom Hrobákova 44, 852 42 Bratislava, v konaní o preskúmanie zákonnosti rozhodnutia odporcu o zaistení navrhovateľa č. PPZ-HCP-BA6-163-016/2013-AV-VRS zo dňa 18.11.2013, takto r o z h o d o l : Krajský súd v Bratislave odvolanie navrhovateľa zo dňa 2.12.2014 o d m i e t a . Žiaden z účastníkov konania nemá právo na náhradu trov konania. o d ô v o d n e n i e : Dňa 7.1.2014 bolo Krajskému súdu v Bratislave (ďalej len „súd“) prostredníctvom odporcu doručené odvolanie (opravný prostriedok- odvolanie) zo dňa 2.12.2013, ktorým navrhovateľ žiadal postupom podľa §250l a nasl. preskúmať rozhodnutie odporcu č. PPZ-HCP-BA6-163-016/2013-AV-VRS zo dňa 18.11.2013, ktorým odporca rozhodol o jeho zaistení s dĺžkou doby zaistenia do 18.2.2014. Odporca žiadal predmetné odvolanie ako oneskorene podané v zmysle § 250p zákona č. 99/1963 Zb. Občiansky súdny poriadok (ďalej len „O.s.p.“) odmietnuť. Nakoľko sa navrhovateľ v čase kedy bolo konajúcemu súdu doručené jeho vyššie uvedené odvolanie už nenachádzal na území Slovenskej republiky, súd mu uznesením zo dňa 8.1.2014 ustanovil opatrovníka pre toto súdne konanie a to v osobe S. D., ktorá bola navrhovateľom splnomocnená na podanie predmetného odvolania. V zmysle § 250m ods. 1 O.s.p., konanie sa začína na návrh, ktorým je opravný prostriedok proti rozhodnutiu správneho orgánu. V zmysle § 250m ods. 2 prvá, druhá veta O.s.p., návrh sa podáva na príslušnom súde v lehote tridsiatich dní od doručenia rozhodnutia, pokiaľ osobitný zákon neustanovuje niečo iné. Návrh je podaný včas aj vtedy, ak bol podaný v lehote na orgáne, ktorý vydal rozhodnutie. Osobitným zákonom je v prípade rozhodnutia o zaistení zákon č. 404/2011 Z.z. o pobyte cudzincov a o zmene a doplnení niektorých zákonov (ďalej len „zákon o pobyte cudzincov), ktorý v druhej hlave (§ 88 - § 100) upravuje inštitút zaistenia. V zmysle § 88 ods. 7 prvá veta zákona o pobyte cudzincov zaistený štátny príslušník tretej krajiny môže podať proti rozhodnutiu o zaistení a proti rozhodnutiu o predĺžení lehoty zaistenia opravný prostriedok do 15 dní odo dňa doručenia rozhodnutia, a to orgánu, ktorý ho vydal. V zmysle § 250p O.s.p., ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Podľa § 24 ods.3 správneho poriadku, ak adresát bezdôvodne odoprel písomnosť prijať, je doručená dňom, keď sa jej prijatie odoprelo, na to musí doručovateľ adresáta upozorniť. Navrhovateľ bol v napadnutom rozhodnutí riadne poučený o tom, že odvolanie voči nemu môže v zmysle citovaného ustanovenia podať v lehote 15 dní priamo u odporcu, t.j. na Oddelení cudzineckej polície Policajného zboru Bratislava. V zmysle ustanovení O.s.p. (§ 250m ods.2 veta prvá ) mohol navrhovateľ opravný prostriedok podať v zákonnej lehote aj priamo na príslušnom súde, ktorým je v zmysle § 14 písm. a) zákona č. 371/2004 Z.z. o sídlach a obvodoch súdov Slovenskej republiky a o zmene O.s.p. Krajský súd v Bratislave. V zmysle uvedeného je zrejmé, že ak aj napriek poučeniu je návrh (opravný prostriedok) podaný na inom orgáne, než ktorý rozhodnutie vydal, alebo na inom ako vecne a miestne príslušnom súde, hoci v zákonom stanovenej lehote, ale orgánu príslušnému na konanie došiel až po uplynutí tejto lehoty, treba opravný prostriedok považovať za podaný oneskorene. Napadnuté rozhodnutie bolo v zmysle § 24 ods. 3 zákona č. 71/1967 Zb. o správnom konaní (ďalej len „správny poriadok“) doručené navrhovateľovi dňa 18.11.2013 (z obsahu administratívneho spisu odporcu vyplýva, že navrhovateľ bol s rozhodnutím odporcu o svojom zaistení riadne oboznámený, t.j. bolo mu prečítané a pretlmočené a bol aj poučený v zmysle § 24 ods. 3 správneho poriadku hovoriacom o doručení písomnosti v prípadoch ich bezdôvodného odopretia prijatia adresátom, toto vyplýva z úradného záznamu založeného v administratívnom spise odporcu zo dňa 19.11.2013, ako aj poslednej strany napadnutého uznesenia) a potom posledným dňom lehoty na podanie odvolania bol deň 3.12.2013. Do tohto dňa muselo byť predmetné odvolanie navrhovateľa doručené odporcovi ako správnemu orgánu, ktorý preskúmavané rozhodnutie vydal, alebo príslušnému súdu - Krajský súd v Bratislave. Po preskúmaní administratívneho spisu má súd za preukázané, že opravný prostriedok podal navrhovateľ dňa 2.12.2013 na Okresný súd Dunajská Streda, t.j. vecne a miestne nepríslušnému orgánu, ktorý ho následne dňa 27.12.2013 zaslal odporcovi ako príslušnému orgánu. Odporcovi bolo navrhovateľovo odvolanie doručené dňa 30.12.2013 a tento ho príslušnému súdu (Krajský súd v Bratislave) následne zaslal dňa 7.1.2014 spolu so svojím administratívnym spisom. Nakoľko návrh (opravný prostriedok) sa podáva v lehote 15-dní od doručenia napadnutého rozhodnutia na správnom orgáne, ktorý rozhodnutie vydal, alebo na príslušnom súde, čo v zákonnej lehote navrhovateľ neučinil, a jeho odvolanie bolo príslušnému správnemu orgánu - odporcovi doručené až po uplynutí zákonom stanovenej lehoty dňa 30.12.2013 (príslušnému súdu až dňa 7.1.2014) , súd odvolanie navrhovateľa zo dňa 2.12.2013 ako oneskorene podané odmietol. O trovách konania rozhodol súd podľa § 146 ods. 1 písm. c) O.s.p. per analogiam aplikovaného na základe ustanovenia § 250sa ods. 1 O.s.p., §250l ods. 2 O.s.p. a § 246c O.s.p. Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, a to písomne v dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 O.s.p).

